Къэрал 46-м щыпсэухэм ирагъэлъагъу
Сочэ щекIуэкI ЩIымахуэ Олимп зэхьэзэхуэхэм япэ медалхэр къыщызыхьахэм я щIыхькIэ абы къыщызэрагъэпэща гуфIэгъуэ пшыхьым зыкъыщигъэлъэгъуащ «Кабардинка» къэрал академическэ ансамблым.
Къэбэрдей-Балъкъэрым щыщ гуп цIэрыIуэм и зэфIэкIыр щигъэлъэгъуа концертыр Олимп паркым и сценэ нэхъыщхьэм щекIуэкIащ, ар эфир занщIэкIэ ятащ къэрал 46-м.
Ансамблыр утыкушхуэхэм щихьэкIэ игъэзащIэ къафэ хэплъыхьахэрщ пщыхьэщхьэм хэтахэр зрагъэплъар. Сыт щыгъуи хуэдэу, Iэгуауэшхуэ хуаIэтащ «Уэркъ къафэм», къафэ псынщIэхэм. Ди артистхэм хухаха Iыхьэм и кIэухыу ихъуреягъыр «къагъэпсэлъащ» ди бэрэбэнауэхэм. Абыхэм ягъэзэщIа «Кавказ къуршхэм я макъамэхэр» зыфIаща теплъэгъуэр гъэщIэгъуэн ящыхъуащ пшыхьым кърихьэлIахэм.
ГЕРАСИМОВЭ Риммэ.
